Komisijos sprendimas
1997 m. liepos 28 d.
nustatantis ypatingus dvigeldžių moliuskų, dygiaodžių, gaubtagyvių ir jūrinių pilvakojų, kurių kilmės šalis Tailandas, importo reikalavimus
(tekstas svarbus EEE)
(97/562/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią dvigeldžių moliuskų auginimo ir jų pateikimo į rinką veterinarijos reikalavimus [1], su pakeitimais, padarytais Austrijos, Suomijos ir Švedijos stojimo aktu, ypač į jos 9 straipsnio 3 dalies b punktą,
kadangi Tailando teisės aktai įpareigoja Žemės ūkio ir kooperatyvų ministerijos Žuvininkystės departamentą (Žuvų inspekcijos ir kokybės kontrolės skyrių) (ŽIKKS) tikrinti dvigeldžių moliuskų, dygiaodžių, gaubtagyvių ir jūrinių pilvakojų sveikatą ir kontroliuoti auginimo higienos ir sanitarijos sąlygas; kadangi tie patys teisės aktai įgalioja ŽIKKS leisti arba drausti tam tikrose vietose rinkti dvigeldžius moliuskus, dygiaodžius, gaubtagyvius ir jūrinius pilvakojus;
kadangi ŽIKKS ir jo laboratorijos yra pajėgios veiksmingai tikrinti, kaip taikomi Tailande galiojantys įstatymai;
kadangi kompetentingos Tailando institucijos įsipareigojo reguliariai ir nedelsdamos perduoti Komisijai informaciją apie toksinų turinčio planktono buvimą surinkimo vietose;
kadangi kompetentingos Tailando institucijos oficialiai patvirtino, kad laikomasi Direktyvos 91/492/EEB priedo V skyriuje nurodytų reikalavimų ir reikalavimų, lygiaverčių tiems, kurie nurodyti toje direktyvoje dėl auginimo ir natūralaus išsivalymo vietų klasifikavimo, išsiuntimo ir valymo centrų patvirtinimo bei visuomenės sveikatos kontrolės ir gamybos stebėsenos;
kadangi Tailandas gali būti įtrauktas į trečiųjų šalių, atitinkančių Direktyvos 91/492/EEB 9 straipsnio 3 dalies a punkte nurodytas lygiavertiškumo sąlygas, sąrašą;
kadangi Tailandas nori į Bendriją eksportuoti sušaldytus arba perdirbtus dvigeldžius moliuskus, dygiaodžius, gaubtagyvius ir jūrinius pilvakojus, kurie buvo sterilizuoti arba termiškai apdoroti pagal Komisijos sprendimo 93/25/EEB [2], iš dalies pakeisto Sprendimu 97/275/EB [3], reikalavimus;
kadangi tuo tikslu turėtų būti nustatytos augimvietės, iš kurių dvigeldžiai moliuskai, dygiaodžiai, gaubtagyviai ir jūriniai pilvakojai gali būti surenkami ir eksportuojami į Bendriją;
kadangi ypatingi importo reikalavimai turėtų būti taikomi nepažeidžiant sprendimų, priimtų pagal 1991 m. sausio 28 d. Tarybos direktyvą 91/67/EEB dėl veterinarijos reikalavimų, reglamentuojančių akvakultūros gyvūnų ir produktų pateikimą į rinką [4], su paskutiniais pakeitimais, padarytais Direktyva 95/22/EB [5];
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Žemės ūkio ir kooperatyvų ministerijos Žuvininkystės departamento Žuvų inspekcijos ir kokybės kontrolės skyrius - tai kompetentinga Tailando institucija, kuri patikrina ir patvirtina, kad dvigeldžiai moliuskai, dygiaodžiai, gaubtagyviai ir jūriniai pilvakojai atitinka Direktyvos 91/492/EEB reikalavimus.
2 straipsnis
Dvigeldžiai moliuskai, dygiaodžiai, gaubtagyviai ir jūriniai pilvakojai, kurių kilmės šalis Tailandas ir kurie skirti maistui, turi būti iš šio sprendimo priede nurodytų patvirtintų augimviečių.
3 straipsnis
Šis sprendimas skirtas valstybėms narėms.
Priimta Briuselyje, 1997 m. liepos 28 d.